Borgarfulltrúar meiri- og minnihluta segja fulla ástæðu til að ræða hvernig bregðast skuli við auknu ofbeldi og ölvun í miðbæ Reykjavíkur um helgar eftir að samkomutakmörkunum var aflétt í lok júní.
Varðstjórar hjá lögreglu og slökkviliði lýstu mjög erfiðu ástandi í miðbæ Reykjavíkur um liðna helgi. Lögregla hefur óskað eftir umræðu um opnunartíma skemmtistaða, en hann er nú frjáls. Þórdís Lóa Þórhallsdóttir oddviti Viðreisnar í meirihluta borgarstjórnar segir mikilvægt að taka upplýsta umræðu um kosti og galla núverandi fyrirkomulags.
Og svo þurfum við líka að skoða tölur sem við höfum á veðan á Covidinu stóð. Þá jókst heimilisofbeldi og ofbeldi í heimahúsum og barnaverndatilkynningum fjölgaði þannig að við þurfum að skoða þetta allt saman heildstætt. Og þegar við gerum það þá þurfum við líka að gera það í samtali við alla sem koma að þessum málum. Þannig að við þurfum að taka þetta allt saman saman og taka þetta samtal yfirvegað og með gögnin með okkur, því að opnunartíminn grundvallast á aðalskipulagi borgarinnar og því er ekki breytt á einni nóttu. Auðvitað erum við öll búin að vera í Covid í eitt og hálft ár og standa okkur ótrúlega vel. Kannski erum við dálítið eins og kýrnar þegar þeim er hleypt út á vorin. Við þurfum bara að skoða þetta saman og taka ákvarðanir að yfirveguðu máli og upplýstu.
Eyþór Arnalds oddviti Sjálfstæðismanna i minnihluta borgarstjórnar segir að ein rót vandans felist í fjölgun skemmtstaða og bara í miðbænum á kostnað verslunar.
Ég held að það sé full ástæða til að skoða hvað hægt er að gera til að bæta umgengni og hegðan. Eitt af atriðunum er skipulagið, þ.e.a.s. Laugavegur og Bankastræti hafa þróast úr því að vera verslunargata í það að vera meira pöbbar og barir. Ég hef haft áhyggjur af þeirri þróun. Ég held að hún sé hluti af því af hverju þetta er orðið svona mikið. Ég held að bönn leysi nú ekki vandann því þá ýtum við honum bara eitthvert annað eins og þekkt er. En það er eitthvað annað í umgjörðinni sem við getum bætt. Og eitt af því er að hlutfall veitingastaða er orðið mjög hátt miðað við verslun.